讀豫章集成柏梁體
作者：陳棣
朝代：宋

paragraphs: 元祐昇平超治古，誕布人文化寰宇。
道山翰苑郡仙處，一代文章繼周魯。
斯道盟寒誰是主，眉山二老文章虎。
眉山鑒裁高難與，網羅九萬摶風羽。
晁張超然鴻鵠舉，秦郎繼作翹翹楚。
餘子紛紛謾旁午，韓門籍湜何須數。
豫章詩律加嚴苦，洗空萬古塵凡語。
後來鮮儷前無伍，真是江西第一祖。
錦繡陸離纏肺腑，寶唾珠璣終日吐。
兔穎煙煤驟如雨，混然天成絕斤斧。
騷經抑怨知何補，白雪陽春空媚嫵。
囊括鮑謝包徐庾，下視謫仙平揖甫。
近時作者宗燕許，入社投名仰成矩。
殘膏賸馥爭探取，派別枝分已難禦。
專黨同門伐異戶，陳言糟粕棄如土。
宗門不絕僅如縷，究竟疇能踵前武。
遺編璀璨瓊瑶譜，八珍間列羅樽俎。
誦之琅琅中宮呂，心清何止頭風愈。
古人純全嗟莫覩，徒味篇章想簪組。
鋪張盛美誇才諝，自笑雷門持布鼓。